B4-1091, 1092, 1096/tark. ja 1098/95/tark.

Ranskan uudelleen aloittamat ydinkokeet

Euroopan parlamentti, joka

- palauttaa mieliin aiemmat päätöslauselmansa ydinkokeiden keskeyttämisestä ja etenkin 15. kesäkuuta 1995 antamansa päätöslauselman ((kyseisen päivän istunnon pöytäkirja, osa II, kohta 14)), jossa tuomittiin Kiinan kansantasavallan suorittamat ydinkokeet ja pyydettiin Ranskaa luopumaan ydinkoeohjelmastaan,

A. ottaa huomioon lukemattomat, ydinkokeiden uudelleen aloittamista koskevan Ranskan presidentin päätökseen kohdistuvat eri puolilla maailmaa esitetyt vastalauseet ja painottaa, että ilmaisuvapautta on kunnioitettava kaikkialla, missä kansalaiset haluavat ilmaista mielipiteensä,

B. on syvästi huolestunut siitä, että Ranska suoritti voimakkuudeltaan noin 20 kilotonnin ydinkokeen, joka räjäytettiin Mururoan atollilla 5. syyskuuta 1995 klo 23.30 Keski-Euroopan aikaa, ja on pahoillaan, että Ranskan presidentti on päättänyt olla välittämättä kaikista vastalauseista, joita esitettiin ensin Ranskassa ja sen jälkeen muissa Euroopan unionin maissa,

C. ottaa huomioon Ranskan kumppaneilleen Euroopan unionissa esittämän kehotuksen tukea Ranskan aloitetta yhteisen turvallisuuden nimissä,

D. ottaa huomioon, että Ranskan presidentti ei kuullut eurooppalaisia yhteistyökumppaneitaan ennen kuin julkisti päätöksensä ydinkokeiden uudelleen aloittamisesta ja että hän korosti vasta jälkikäteen Ranskan ydinaseistuksen uudenaikaistamisen olevan ensisijaisesti sen yhteistyökumppaneiden mukaista,

E. on huolestunut mahdollisista seurauksista ympäristölle ja terveydelle, erityisesti ydinkoealueen lähellä sijaitsevien alueiden väestölle Tyynenmeren alueella,

1. Palauttaa mieleen ja vahvistaa, että se vastustaa vankkumatta kaikkia ydinkokeita, sekä ilmaisee täyden tukensa ydinkokeiden täydellistä kieltämistä vuoden 1996 loppuun mennessä koskevan sopimuksen (CTBT) tekemiselle ja katsoo, että ydinkokeiden täydellinen kielto on tärkeä tavoite, johon kansainvälisen yhteisön on pyrittävä aseidenriisunnan ja ydinaseiden leviämisen rajoittamisen alalla;

2. Tuomitsee Ranskan presidentin päätöksen panna toimeen ensimmäinen ydinräjäytys huolimatta kyseisen päätöksen johdosta esitetyistä vastalauseista ja erityisesti eteläisen Tyynenmeren alueella asuvien kansojen ilmaisemasta huolesta;

3. Vetoaa kiireellisesti Ranskan presidenttiin, jotta tämä peruuttaisi muut suunnitellut ydinkokeet;

4. Vakuuttaa, että vapaaehtoisuuteen perustuva yhteistyön ja valvotun aseistariisunnan politiikka on paras rauhan tae, ja esittää uuden vetoomuksen Euroopan unionille, jotta se toimisi liikkeelle panevana voimana tämänkaltaisen politiikan täytäntöönpanossa toteuttamalla tätä tarkoitusta varten yhteistä toimintaa Euroopan unionista tehdyn sopimuksen J.3 artiklan mukaisesti;

5. Katsoo, että Ranskan aloite aiheuttaa ydinasevarustelukilvan uudelleen alkamisen ja muodostaa näin ollen esteen liennytykselle ja rauhalle vaarantamalla ydinsulkusopimuksen jatkamisen; tuomitsee näin ollen kaikki pyrkimykset perustella ydinasevarastojen kehittämistä Euroopan turvallisuudella;

6. Toteaa hämmästyneenä, että tämä päätös on tehty kuulematta kumppaneita Euroopan unionissa tai edes tiedottamatta siitä niille ennakolta;

7. Pyytää, että kutsutaan koolle ylimääräinen Eurooppa-neuvosto yhteisestä turvallisuuspolitiikasta; panee tarkoin merkille Ranskan hallituksen sitoutumisen ydinkokeiden täydellistä kieltämistä koskevan sopimuksen tekemisen edistämiseen ja pyytää kaikkia Euroopan unionin jäsenvaltioita ratifioimaan lopullisesti ydinsulkusopimuksen;

8. Aikoo järjestää Euroopan parlamentissa keskustelun Euroopan puolustuspolitiikan näkymistä, sellaisena kuin se on sisällytetty Euroopan unionista tehtyyn sopimukseen;

9. Pyytää, että ongelma lisättäisiin 94. parlamenttien välisen konferenssin esityslistalle parlamenttien välisen unionin sääntöjen 15 artiklan mukaisesti ja konferenssin työjärjestyksen 11 artiklan mukaisesti;

10. Katsoo, että ydinasekokeita olisi pidettävä «erityisen vaarallisina kokeina» Euratomin perustamissopimuksen 34 artiklan mukaisesti; pyytää, että komissio perustamissopimusten noudattamista valvovana toimielimenä määrittelee selvästi, mitkä kokeet on mainitun artiklan määräysten mukaisesti luokiteltava «erityisen vaarallisiksi kokeiksi»;

11. Valittaa syvästi, että Ranskan viranomaiset eivät toimittaneet ennen ensimmäistä koetta kaikkia tarvittavia asiakirjoja, joiden perusteella komissio olisi voinut tutkia asian ja riippumattomat kansainväliset asiantuntijat laatia luettelon tämänkaltaisten kokeiden kaikista terveydellisistä vaikutuksista;

12. Valittaa syvästi, että tämän seurauksena kokeiden ympäristölle mahdollisesti aiheuttamia jälkiseurauksia taikka terveyden suojelua tai turvallisuutta koskevien lisätoimenpiteiden tai -toimien toteuttamista, jotka liittyvät Euratomin perustamissopimuksessa määrättyihin säteilyaltistusasteisiin, ei ole voitu tutkia perusteellisesti ja yksityiskohtaisesti;

13. Pyytää komissiota panemaan välittömästi ja kokonaisuudessaan taytäntöön Euratomin perustamissopimuksen 34 ja 35 artiklan määräykset, sekä tutkimaan Ranskan ydinkokeita koskevia tietoja tässä valossa yhdessä riippumattomien ja kriittisten asiantuntijoiden kanssa;

14. Pyytää komissiota antamaan Euratomin perustamissopimuksen 141 artiklan perusteella mahdollisimman pian lausunnon perusteluineen siitä, että Ranskan hallitus ei ole noudattanut Euratomin perustamissopimusta, sekä saattamaan asian yhteisön tuomioistuimen käsiteltäväksi, ellei Ranskan hallitus toimi tämän lausunnon mukaisesti;

15. Kehottaa puhemiestään toimittamaan tämän päätöslauselman henkilökohtaisesti Ranskan tasavallan presidentille, sekä välittämään sen neuvostolle, komissiolle, Ranskan kansalliskokoukselle ja senaatille, parlamenttien väliselle konferenssille, Kiinan, Yhdysvaltain ja Venäjän hallituksille sekä YK:n Geneven aseidenriisuntakonferenssin puheenjohtajalle ja Rarotongan sopimuksen allekirjoittajamaille.